Enhedslisten kalder efter nye afsløringer landbrugspakkesagen for "en kæmpestor demokratisk skandale".

Flere ministerier har - i strid med reglerne - forsøgt at hemmeligholde en række afgørende oplysninger om blå bloks kontroversielle landbrugspakke over for offentligheden.

Det afslører Berlingske torsdag. Her påpeger en række eksperter, at mange af de oplysninger, som ministerierne har overstreget i de dokumenter, som er blevet udleveret i forbindelse med aktindsigtsanmodninger, ikke burde have været skjult. Dermed har ministerierne handlet stik imod de gældende offentlighedsregler, mener eksperterne.

Enhedslistens miljøordfører Maria Gjerding tøver ikke med at kalde sagen ”en kæmpestor demokratisk skandale”.

- Det tegner et billede af en regering, der meget omhyggeligt og helt systematisk ikke kun har forsøgt at vildlede Folketinget, men sådan set har forsøgt at vildlede hele befolkningen om den her landbrugspakke, siger hun.

Vil have minister i samråd

Sagen om landbrugspakken har været på den politiske dagsorden det seneste halve år. Partierne i blå blok blev enige om landbrugspakken, der blandt andet giver danske landmænd mulighed for at gødske mere, i december 2015. Efterfølgende kom det frem, at regeringens beregninger af landbrugspakkens konsekvenser for miljøet var misvisende. Det betød, at Konservative meddelte, at de ikke længere havde tillid til miljøminister Eva Kjer Hansen, som derfor - efter megen dramatik - endte med at trække sig fra sin post. Efter det forløb besluttede et flertal i Folketinget at give regeringen en såkaldt ”næse” for håndteringen af sagen.

På baggrund af de nye oplysninger har Maria Gjerding nu besluttet at kalde justitsminister Søren Pind (V) i samråd, fordi den såkaldte offentlighedslov hører under hans ressortområde.

- Man har forsøgt at forvirre, forsøgt at gøre det umuligt for journalister og offentligheden, at få indsigt i hvad der egentlig er foregået omkring den her landbrugspakke. Fordi man havde kastet sig ud i en omfattende vildledning. Man havde redigeret i de notater, som man havde tilsendt til Folketinget. Det er ulovligt. Og det har man så gjort alt for at sløre. Derfor har jeg nu indkaldt justitsministeren i samråd for at komme til bunds i det her. Og så er det på tide, at vi får den hele og fulde sandhed om den her landbrugspakke, siger hun.

Også hos SF og Socialdemokraterne vækker Berlingskes nye afsløringer harme:

- Alt peger på, at regeringen har noget meget mere alvorligt at skjule, når ministerierne med enslydende formuleringer finder på fikumdik for at afskære offentligheden fra oplysninger og indsigt i landbrugspakkens problemer, siger Simon Kollerup, der er miljøordfører for Socialdemokraterne, til Ritzau.

- Når man hemmeligholder ting, som offentligheden og Folketinget burde havde vidst, så er man gået alt, alt for langt. Sagen stinker langt væk, lyder det fra SF's miljøordfører Lisbeth Bech Poulsen.

Lautrup: Bliver loven forvaltet for skrapt?

Dagens afsløringer kan komme til at medføre ny debat om offentlighedsloven, vurderer TV 2s politiske analytiker Peter Lautrup Larsen.

- Det her er jo et spørgsmål om offentlighedsloven. Er det embedsmændene selv, som sætter de sorte streger, der forvalter loven for skrapt? Det skal Folketingets ombudsmand nu se på. Eller er det selve loven, der gik for langt, da man for nogle år siden valgte at ændre den?